
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Секретаријата за послове озакоњења објеката Градске управе града Београда, покренутом по притужби АА, након окончаног испитног поступка Заштитник грађана је сачинио следећи

ИЗВЕШТАЈ О СЛУЧАЈУ СА  ПРЕПОРУКАМА
Заштитник грађана је 6. фебруара 2023. године примио притужбу АА из које произилази незадовољство непоступањем Секретаријата за послове озакоњења објеката Градске управе града Београда по захтевима за легализацију, односно озакоњење зграде у …  Савски Венац.

Наиме, из приложене документације произилази да су захтеви за легализацију наведеног објекта поднети од стране инвеститора Славија градње, као и да су поднети и појединачни захтеви власника станова и локала, који су евидентирани у Секретаријату за послове озакоњења објеката Градске управе града Београда под ранијим бројем …, односно новим бројем …. Из приложене документације произлази да се притужилац, у име свих власника станова и локала ове зграде дописом од 10. јула 2017. године обратио Секретаријату за послове легализације објеката ради провере достављене техничке документације и утврђивања висине таксе за озакоњење. Надаље, из приложене електронске преписке произилази да се притужилац обратио Секретаријату за послове озакоњења електронским путем 3. јануара 2023. године ради информација о покретању поступка озакоњења у конкретном случају, као и да је исти допис проследио и 10. јануара, а потом и 6. фебруара 2023. године. Из приложене преписке произилази да притужилац није примио одговор ни на један допис.

Поступајући по притужби, Заштитник грађана је Закључком дел. број 3628 од 17. фебруара 2023. године покренуо испитни поступак оцене законитости и правилности рада Секретаријата за послове озакоњења објеката Градске управе града Београда и затражио изјашњење у вези са наводима из притужбе. 
Секретаријат за послове озакоњења објеката Градске управе града Београда је актом од 27. фебруара 2023. године, који је Заштитник грађана примио 23. марта 2023. године обавестио Заштитника грађана да је провером кроз службену евиденцију Секретаријата – Сектор за подручје општина Савски Венац и Земун, утврђено да је код тог органа евидентиран захтев подносиоца ЖСЗ „15. април“ Немањина улица број 6/1, под бројем …, за озакоњење стамбено пословног објекта у Улици … Савки венац.

Надаље је истакнуто да је увидом у списе датог предмета утврђено да је захтев непотпун и да у истом није достављена документација у складу са Законом о озакоњењу објеката („Сл. гласник ТС“; бр. 96/15, 83/18, 81/20 – одлука УС и 1/23 – одлука УС), те да тај орган није у могућности да поступа по истом.

Такође је наведено да је увидом у списе наведеног предмета утврђено да је притужиоцу на захтев упућен електронским путем одговорено 6. фебруара 2023. године, као и да је притужилац обавештен и телефонским путем да увид у списе предмета може извршити сваког радног дана у просторијама Секретаријата. Исти је такође обавештен да је он један од власника посебних делова , а да су предметни захтеви поднети и за ламеле Л1 и Л3, за које је такође потребно доставити комплетну документацију за све посебне делове како би се донело решење о озакоњењу.

Истовремено је истакнуто да је приликом пријема странака и увида у списе предмета од стране адвоката, као пуномоћника Стамбене заједнице …, више пута током 2022. године дато обавештење о статусу предмета и документацији коју је потребно доставити, о чему су сачињене службене белешке.

На крају је изнета напомена да Секретаријат за послове озакоњења објеката Градске управе града Београда није у систему Јединствене информационо – комуникационе мреже електронске управе па нема техничких могућности да електронски управно поступа и комуницира у складу са Законом о електронској управи, нити је у могућности да прима поднеске и допуне захтева електронским путем, те се сва документација доставља непосредно преко овог органа или преко поште, те заводи по систему који је тренутно у употреби за Градску управу.

Из накнадних обраћања притужиоца Заштитнику грађана произилази да је притужилац обавештен од стране Секретаријата за послове озакоњења објеката да у датом предмету не постоји доказ о праву својине, као и да је притужилац 20. фебруара 2023. године доставио органу и решење Агенције за привредне регистре да је СЗ Славија Градња Београд правни следбеник подносиоца захтева, односно Железничке стамбене задруге „15. април“ Београд.

Након захтева Заштитника грађана за додатним изјашњењем да ли је у том случају подносиоцу захтева, односно његовом правном следбенику упућено обавештење на који начин је потребно уредити захтев и у ком року, сходно одредбама Закона о општем управном поступку, као и да ли је Секретаријат за послове озакоњења објеката разматрао накнадно приложену документацију која се тиче доказа о праву својине, Секретаријат за послове озакоњења објеката Градске управе града Београда је актом  од 14. јуна 2023. године обавестио Заштитника грађана да је у току утврђивање правног континуитета између Железничке стамбене задруге „15. април“ и „Славија градња“, те да је дописом од 12. јуна 2023. године од Агенције за привредне регистре тражено да достави решење о промени података о привредном субјекту по којем је СЗ „Славија градња“ правни следбеник Железничке стамбене задруге „15. април“.

Секретаријат за послове озакоњења објеката Градске управе града Београда је, након више упућених ургенција, актом од 30. новембра 2023. године, који је Заштитник грађана примио 18. децембра 2023. године обавестио Заштитника грађана да је, након што је утврђен правни континуитет између Железничке стамбене задруге „15. април“ и „Славија градња“, дана 21. августа 2023. године притужилац у телефонском разговору обавештен који су даљи кораци у решавању наведеног предмета, о чему је сачињена службена белешка.

Надаље је наведено да је Стамбена заједница у Улици … поступила по инструкцијама и да су дана 22. новембра 2023. године у списе предмета достављени уговори власника станова и других посебних физичких делова, решење о упису у регистар СЗ управника, као и сагласност СЗ „Славија градња“ и пуномоћје управника стамбене заједнице, те је пред органом у току прегледање правне и техничке документације у циљу даљег решавања предмета.

Последњим изјашњењем Секретаријата за послове озакоњења објеката Градске управе града Београда од 20. марта 2024. године Заштитник грађана је обавештен да је притужилац, на пријему странака у просторијама Секретаријата, обавештен да је потребно доставити Пројекте израђене од стране Термопројекта-а, План-а из Београда и Север-а из Суботице, односно техничку документацију на коју је добијена сагласност МУП-а РС у погледу мера заштите од пожара, и то Решењем … од 1. септембра 2003. године. Истакнуто је да је наведена документација неопходна како би се утврдио обим радова који су обухваћени у наведеном решењу, а у циљу настављања даљег процеса озакоњења предметног објекта. Наведено је да је у списе предмета достављена техничка документација, али не она која је тражена од стране техничког лица тог органа, већ Главни пројекат Архитектонско-грађевинског дела Изведеног стања за потребе легализације од 10. априла 2004. године, израђеног од стране Атељеа за архитектонско-грађевинско пројектовање и инжењеринг „СТ“, са седиштем у Београду. На крају је наведено да је притужилац о горе наведеном обавештен телефонским путем у више наврата, али да до данашњег дана није доставио тражену документацију како би се даље поступало по предмету.

Дописима притужиоца од 23. јула 2024. године и 3. септембра 2024. године, а који су истовремено упућени и контролисаном органу, као и Министарству грађевинарства, саобраћаја и инфраструктуре и Секретаријату за управу Градске управе града Београда, Заштитнику грађана је још једном прецизирано да је Секретаријату за послове озакоњења објеката Градске управе града Београда у датом предмету достављена комплетна правна и пројектно-техничка документација, услови и сагласности који су прописани Законом о озакоњењу објеката. Притужилац је посебно навео да се након преузимања поступка легализације од стране СЗ …, приликом предаје пуномоћја, непосредно уверио да наведена пројектно-техничка и правна документација са условима и сагласностима, а коју је Славија градња записнички предала Одељењу Секретаријата за општину Савски венац није евидентирана и да се физички не налази у предмету, укључујући и Елаборат геодетских радова са скицама и спецификацијом посебних физичких делова, а који је 10. августа 2018. године предат као саставни део извештаја о затеченом стању - допуна захтева у поступку озакоњења број ….

С тим у вези, како се даље истиче, власници посебних делова СЗ … су уложили ванредне напоре да се поново прибави наведена правна и пројектно-техничка документација, услови и сагласности, чију израду су финансирали сви власници посебних делова, те је СЗ …, 24. октобра 2023. године непосредно доставила правну и техничку документацију прописану законом у оригиналу и уписаној форми, са молбом да Одељење Секретаријата за Савски венац претражи своју архиву и пронађе Елаборат геодетских радова са скицама и спецификацијом посебних делова, а који је раније већ предат Секретаријату.

Надаље је наведено да с обзиром да Секретаријат за послове озакоњења објеката Градске управе града Београда, након достављања предметне документације, није одговорио  Стамбеној заједници …, власници посебних делова су донели одлуку да не желе да поново финансирају израду Елабората геодетских радова и тражили од управника и притужиоца да ургирају и наложе Секретаријату за послове озакоњења објеката да у својој архиви хитно пронађе Елаборат геодетских радова са скицама и спецификацијом посебних делова, као и да из Секретаријата хитно преузме правну и пројектно-техничку документацију са условима и сагласностима због бојазни да ће иста бити трајно изгубљена.
Притужилац је овим дописима такође изнео тврдње да Секретаријат за послове озакоњења објеката, Одељење за општину Савски венац не испуњава услове за вршење стручног прегледа пројектно-техничке документације прописане Правилником о садржини, начину и поступку израде и начину контроле техничке документације према класи и намени објекта
, као и Законом о планирању и изградњи
, а с обзиром да лице запослено у Секретаријату на пословима прегледа пројектно-техничке документације не поседује лиценцу одговорног пројектанта или одговорног извођача радова. 
Заштитник грађана сматра да се приликом оцене законитости и правилности рада Секретаријата за послове озакоњења Градске управе града Београда у датом случају морају узети у обзир релевантне одредбе Закона о општем управном поступку
, као и принципи добре управе.
* * *
Сагледавајући наведене прописе и податке до којих се дошло током спроведеног поступка контроле правилности и законитости рада Секретаријата за послове озакоњења објеката Градске управе града Београда, Заштитник грађана закључује да поступак озакоњења у датом случају траје већ четрнаест година пред различитим надлежним органима, као и да исти још увек није окончан, с обзиром да је захтев за озакоњење, по речима контролисаног органа, и даље непотпун.

При томе, Секретаријат за послове озакоњења објеката Градске управе града Београда је указао да је Стамбена заједница … извештена о непотпуности поднеска у датом случају преко пуномоћника у више наврата и то усмено и телефонским путем, о чему су сачињене службене белешке. Међутим, приложена службена белешка од 8. марта 2022. године у којој се наводи да је адвокатска канцеларија … обавештена о статусу датог предмета и документацији коју је потребно доставити, не садржи прецизно навођење документације коју је неопходно доставити, као ни рок за поступање, те се није могло утврдити шта је тачно затражено од пуномоћника подносиоца захтева том приликом. С друге стране, увидом у службену белешку од 21. августа 2023. године произилази да је од притужиоца захтевано да достави само сагласност СЗ „Стамбена градња“ и одлуку станара Стамбене заједнице у Улици …, а што је притужилац и доставио, при чему се сада захтева додатна документација, а поводом чега Заштитнику грађана нису достављене накнадне службене белешке о захтеву упућеном усменим путем, нити писано обавештење упућено притужиоцу.
Такође произилази да су се станари зграде у Улици …, протеклих година у више наврата обраћали Секретаријату за послове озакоњења објеката писаним путем, и то 10. јула 2017. године, 18. августа 2020. године и 3. јануара 2023. године, као и више пута електронским путем, захтевајући одговор на питања у вези са достављеном документацијом и окончањем поступка озакоњења у датом случају. Такође произилази да су станари због изгубљене документације у предмету, о свом трошку поново прибавили правну и пројектно-техничку документацију наведену у последњем обраћању органу од 24. јула и 3. септембра 2024. године и исту доставили Секретаријату 24. октобра 2023. године. 
С тим у вези, иако орган јавне власти може да обавештење о потреби уређења поднеска достави и усменим путем, сложеност поступка у датом случају, као и стално захтевање различите документације, указује да је орган јавне власти у датом случају морао да у досадашњем току поступка, водећи уредну евиденцију о примљеној документацији, утврди да ли је и која документација неопходна ради доношења одлуке у датом случају, да позив за отклањање неуредности достави и писаним путем, као и да пружи јасне и разумљиве информације о поступку, те да свој рад и поступање на овај начин учини транспарентнијим.
Имајући у виду да се не сме занемарити основна обавеза органа да изведе све доказе који су потребни да би се правилно и потпуно утврдило чињенично стање, односно да се у циљу постизања економичности поступка не сме занемарити начело законитости, Заштитник грађана је става да орган јавне власти треба да на несумњив начин, најпре утврди да ли се тражена документација већ налази у поседу органа, а потом да писаним путем, обавести притужиоца о документацији која је неопходна у датом случају. На овај начин странкама се омогућава да успешно и целовито остваре и заштите своја права и правне интересе, сходно правилима поступка и принципима добре управе, јачајући при томе поверење грађана у рад органа јавне власти.
Заштитник грађана посебно констатује да се у датом случају ради о објекту за који је издата грађевинска дозвола, као и да се исти налази у поступку озакоњења јер инвеститор, односно његов правни следбеник није испунио своје обавезе у поступку издавања употребне дозволе. Стога произилази да сви власници посебних делова сада сносе штетне последице не само несавесног поступања инвеститора, већ и дугогодишњег неутврђивања чињеничног стања и нерешавања предмета озакоњења, услед чега им је све ово време ограничено право на заштиту и располагање сопственом имовином.
Имајући у виду напред наведено, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:

I
Потребно је да Секретаријат за послове озакоњења објеката Градске управе града Београда без одлагања, водећи рачуна о уредној евиденцији примљене документације, изврши увид у своју архиву и сву достављену правну и техничку документацију у датом предмету, те несумњиво утврди који недостаци спречавају орган да поступи по захтеву.

II

Потребно је да Секретаријат за послове озакоњења објеката Градске управе града Београда без одлагања, притужиоцу писаним путем пружи јасне информације о поступку, те евентуално обавести притужиоца на који начин да уреди захтев у року који одреди орган.

III

Након потпуног утврђивања чињеничног стања у датом случају, потребно је да Секретаријат за послове озакоњења објеката Градске управе града Београда, руководећи се стањем у списима предметима и свим околностима, као и начелима и правилима управног поступка, донесе правилну и закониту одлуку по захтеву за озакоњење, у предмету број ….
Секретаријат за послове озакоњења објеката Градске управе града Београда обавестиће Заштитника грађана, у року од 60 дана од дана пријема ове препоруке, о поступању њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Секретаријат за послове озакоњења објеката Градске управе града Београда у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	ЗАМЕНИЦА ЗАШТИТНИКА ГРАЂАНА

	

	                 др Наташа Тањевић


Доставити:

-Секретаријату за послове озакоњења објеката Градске управе града Београда;

- подносиоцу притужбе;
- у списе предмета.
� „Сл. гласник РС“, бр. 98/06 и 115/2021.


2  „Сл. гласник РС“, бр. 105/2021.





� "Сл. гласник РС", бр. 96/2023.


� "Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021 и 62/2023.


�„ Сл. гласник РС“, бр. 18/2016, 95/2018 - аутентично тумачење и 2/2023 – одлука УС.

